Statsminister Lars Løkke Rasmussen (V) er i sin egenskab af pressens minister blevet trukket ind i debatten om netmediet Den Korte Avis.

Netavisen har de seneste dage været ramt af annoncørflugt fra virksomheder, der ikke ønsker at blive forbundet med den stærkt islamkritiske redaktionelle linje.

Torsdag trak banken Nordea sig fra at annoncere på netmediet, og siden har flere store virksomheder valgt at fjerne deres annoncer fra Den Korte Avis.

Dansk Folkepartis formand, Kristian Thulesen Dahl, betegner det som en "shitstorm", der har ramt Den Korte Avis.

Læs også : DF indrykker juleannoncer på Den Korte Avis

Statsministeren understreger i Folketingets spørgetime tirsdag, at det står private virksomheder helt frit for, hvor de ønsker at annoncere.

Men at en DR-vært i løbet af debatten har udtalt sig på en måde, der kan opfattes som en opfordring til at trække annoncer fra netavisen, er blevet bemærket af Løkke, der også er pressens minister.

- Jeg har iagttaget, hvordan DR har spillet en rolle i det her. Det, synes jeg, er mere bekymrende, end hvordan en privat virksomhed placerer sine annoncekroner.